A Magyar Képzőművészeti Egyetem Kiállítási Bizottsága

**NYÍLT PÁLYÁZATOT HIRDET**

**a 2017/18-as tanévre**

**a Barcsay Teremben és/vagy az Aulában rendezendő kiállítások**

**megvalósítására**

Egyetemünk szándéka, hogy intézményünk kivételes adottságokkal rendelkező kiállítási tereinek programja egységes koncepció mentén szerveződjön, továbbá a kiállítások szervezésének lehetősége minden egyetemi polgár és művészeti szakember számára nyitva álljon. Ezért a kiállítási pályázatok átlátható és demokratikus rendszerét kívánjuk meghonosítani.

Pályázni lehet a

* **Barcsay Terem (szükség esetén az Aulával együtt)** tereiben megvalósuló, körülbelül másfél hónap időtartamú, nagyobb lélegzetű (csoportos, retrospektív, intézménytörténeti stb.) kiállítás tervével

*illetve*

* **az Aulában** megvalósuló, körülbelül 2-4 hét időtartamú, kisebb volumenű, elsősorban hallgatói tárlatok tervével

**A két kiállítótér együttesen és külön-külön is megpályázható.**

*(Az egyes kiállítótermek méretei a pályázati kiírás mellékletben találhatóak.)*

A pályázatnál figyelembe kell venni, hogy a Magyar Képzőművészeti Egyetem kiállítási profilját az egyetem oktatási koncepciójához kapcsolódó kiállítások alkotják. Olyan kiállításokat várunk tehát elsősorban, amelyek kapcsolódnak

* a hazai művészeti oktatás múltjához és jelenéhez, iskolánk történetéhez
* az egyetem művészeti, könyvtári és levéltári gyűjteményéhez
* az egyetem egykori és jelenlegi mestereinek, hallgatóinak munkásságához
* az egyetemünkön működő tanszékek munkájához, illetve az itt oktatott művészeti ágak pedagógiájához
* külföldi egyetemekkel, múzeumokkal, intézményekkel együttműködésben jönnek létre

**A pályázathoz benyújtandó:**

* A kiállítás részletes koncepciója (annak indoklásával, hogy a tárlat mennyiben kötődne az egyetemhez illetve annak kiállítási profiljához)
* Résztvevő és/vagy kiállítandó alkotók
* Kurátorok, közreműködők
* A preferált megvalósítási időszak és helyszín (Aula és/vagy Barcsay Terem) megjelölése
* Hozzátevőleges költségvetési terv (biztosítás, szállítás, restaurálás, kommunikáció)
* Kapcsolódó programok jellege (tárlatvezetés, múzeumpedagógia, konferencia, filmvetítés, társművészeti, interdiszciplináris programok)
* Kontaktszemély elérhetőségei

Az éves kiállítási terv a pénzügyi fedezetet biztosító támogatások függvényében változhat.

A pályázatokat a Kiállítási Iroda részére az exhibitions@mke.hu címre 2017. január 30-ig kell küldeni, felmerülő kérdésekben is az iroda tud segíteni.

A beérkezett anyagokat a Kiállítási Bizottság bírálja el.

**Melléklet**



